*Projekts*

**Ministru kabineta noteikumu projekta**

**"Kārtība, kādā komersants paziņo par elektronisko cigarešu un elektronisko cigarešu uzpildes flakonu tirdzniecības uzsākšanu" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Noteikumu projekts izstrādāts saskaņā ar Tabakas izstrādājumu, augu smēķēšanas produktu un elektronisko smēķēšanas ierīču un to šķidrumu aprites likuma (turpmāk- likums) 8.panta devīto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši likuma 12.panta otrajai daļai, Veselības inspekcijai ir deleģēta uzraudzības un kontroles funkcija attiecībā uz elektroniskajām cigaretēm un to uzpildes flakoniem. Saskaņā ar likuma 8.panta devīto daļu, komersants, kurš nodarbojas ar elektronisko cigarešu un to uzpildes flakonu tirdzniecību, pirms šo izstrādājumu tirdzniecības uzsākšanas paziņo par to Veselības inspekcijai. Atbilstoši likumam, kārtību, kādā komersants pirms elektronisko cigarešu un to uzpildes flakonu tirdzniecības uzsākšanas ziņo Inspekcijai, nosaka Ministru kabinets.Atbilstoši likuma 3.panta piektajai daļai, elektroniskās cigaretes, uzpildes flakonus un nikotīnu saturošu šķidrumu atļauts laist tirgū tikai gadījumā, ja tie atbilst noteiktajām prasībām. Saskaņā ar likuma 12.panta otrās daļas 4.punktu, likuma 3.panta piektajā daļā noteikto ierobežojumu izpildi kontrolē Veselības inspekcija. Tāpat saskaņā ar likuma 12.panta otrās daļas 10.punktu, Veselības inspekcija kontrolē 6.panta piektajā daļā noteikto prasību elektronisko cigarešu un uzpildes flakonu iepakojuma vienībām un uz ārējā iepakojuma norādāmajai informācijai izpildi, 6.panta sestajā daļā noteikto prasību, kas nosaka, ka elektronisko cigarešu vienībai un uzpildes flakonam jāpievieno informatīva lapiņa ar norādījumiem par izstrādājuma lietošanu, glabāšanu, kontrindikācijām utt. izpildi, kā arī 7.panta piektajā daļā noteikto, ka uz katras elektroniskās cigaretes un uzpildes flakona iepakojuma vienības un ārējā iepakojuma ir drukāts noteikts brīdinājums par ietekmi uz veselību prasību izpildi. Augstāk minētas funkcijas Veselības inspekcija realizēs pārbaudot produktu atbilstību likumā noteiktajām prasībām tirdzniecības vietās. Tādējādi noteikumu projekta mērķis ir atklāt informāciju par elektronisko cigarešu un to uzpildes flakonu tirdzniecības vietām augstāk minēto funkciju īstenošanai. Ņemot vērā, ka atšķirībā no tabakas izstrādājumiem, elektroniskajām cigaretēm un to uzpildes flakoniem šobrīd nav ieviesta mazumtirdzniecības licencēšana. Lai gan Valsts ieņēmumu dienests izsniedz licences apstiprināta noliktavas turētāja darbībai ar elektroniskajās cigaretēs izmantojamo šķidrumu, un licencē deklarētā vieta ir arī tirdzniecības vieta, Valsts ieņēmumu dienesta mājas lapā publiskojamo datu bāzē pieejamā informācija neietver informāciju par elektronisko cigarešu un to uzpildes flakonu visām tirdzniecības vietām, kas ir nepieciešama Veselības inspekcijai likumā deleģēto funkciju īstenošanai.Projekts nosaka, ka komersants aizpilda noteikta parauga veidlapu un to iesniedz Veselības inspekcijai, informējot par tirdzniecības vietu un piedāvāto sortimentu. Veidlapu paraksta uzņēmuma paraksttiesīgā persona, norādot kontaktinformāciju par sevi un kontaktpersonu, ja tāda ir. Noteikumu projekts paredz, ka situācijā, kad informācija mainās vai komersants uzsāk pakalpojumu sniegt jaunā tirdzniecības vietā, komersanta pienākums ir paziņot Veselības inspekcijai par izmaiņām. Tāpat noteikumu projekts nosaka, ka Veselības inspekcija, konstatējot, ka iesniegums nav aizpildīts atbilstoši noteikumu pielikumā norādītajam paraugam vai ir aizpildīts nepilnīgi pieprasa minētās informācijas papildināšanu un precizēšanu.Elektroniskā cigarete atbilstoši likuma 1.panta 7.a punktam ir elektroniskā smēķēšanas ierīce, kuru var lietot nikotīnu saturoša tvaika ieelpošanai. Ja atkārtoti uzpildāma elektroniskā smēķēšanas ierīce ir konstruēta tā, ka tajā var lietot gan nikotīnu saturošu, gan nikotīnu nesaturošu šķidrumu,  tad atbilstoši likumā lietotajai definīcijai tā ir uzskatāma par elektronisko cigareti un uz to attiecināms  paziņošanas pienākums. Papildus jāvērš uzmanība, ka elektroniskā cigarete atbilstoši likuma 1.panta 7.a punktam ir izstrādājums vai izstrādājuma daļa, ieskaitot kapsulu, rezervuāru un ierīci bez kapsulas vai rezervuāra, tādējādi paziņošanas pienākums attiecas uz visiem komersantiem, kuri laiž tirgū Latvijā šādus izstrādājumus. Atbilstoši likuma 3.panta piektās daļas 1.punktam nikotīnu saturošu šķidrumu drīkst laist tirgū tikai tad, ja tas ir pildīts īpaši tam paredzētos uzpildes flakonos, kuru maksimālais tilpums ir 10 mililitri, vienreizēji lietojamās elektroniskajās cigaretēs vai vienreizēji lietojamās kapsulās, tādējādi ziņošanas pienākums attiecas uz visiem šādu izstrādājumu tirgotājiem.Saskaņā ar likuma Pārejas noteikumu 7.punktu, komersanti, kas elektronisko cigarešu un uzpildes flakonu tirdzniecību uzsākuši līdz 2016.gada 19.maijam, paziņo par to Inspekcijai līdz 2016.gada 20.novembrim likuma 8.panta devītajā daļā noteiktajā kārtībā. Ņemot vērā, ka noteikumu projekts stāsies spēkā vēlāk nekā likums, noteikumu projekta 7.punktā tiek noteikts, ka komersanti, kuri uzsākuši komercdarbību līdz noteikumu projekta spēkā stāšanas dienai, paziņo par elektronisko cigarešu un to uzpildes flakonu tirdzniecības uzsākšanu līdz 2016.gada 20.novembrim. |
| 3. | Projekta izstrādē iesaistītās institūcijas | Veselības ministrija un Veselības inspekcija. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts skar nozares komersantus, kuri laiž Latvijas tirgū elektroniskās cigaretes un to uzpildes flakonus.  |
| 2. | Tiesiskā regulējuma ietekme uz tautsaimniecību un administratīvo slogu | Minētā paziņošana būtiski atvieglos Inspekcijas iespējas kontrolēt elektronisko cigarešu un elektronisko cigarešu uzpildes flakonu atbilstību likuma prasībām. Komersantiem paziņošanas pienākums būtisku administratīvo slogu neradīs. |
| 3. | Administratīvo izmaksu monetārs novērtējums | Ņemot vērā, ka likuma 8.panta devītā daļa nosaka pienākumu komersantiem paziņot Veselības inspekcijai par elektronisko cigarešu un elektronisko cigarešu uzpildes flakonu tirdzniecības uzsākšanu, komersantiem būs papildu administratīvās izmaksas.Valsts pārvaldes iestāžu rīcībā šobrīd nav informācijas par komersantu skaitu, kas tirgo elektroniskās cigaretes un to uzpildes flakonus.Savukārt atbilstoši Beztabakas nozares asociācijas sniegtajai informācijai, uz likuma stāšanās brīdī ir zināmi 12 komersanti, kuri savu komercdarbību orientē uz elektronisko cigarešu un to uzpildes flakonu tirdzniecību. Tādējādi administratīvo slogu monetārais novērtējums varētu būt aptuveni 18,27 eiro\*, rēķinot uz tirgū esošajiem komersantiem.Atbilstoši Centrālās statistiskas pārvaldes datiem, vairumtirdzniecībā un mazumtirdzniecībā vienas stundas darbaspēka izmaksas 2015.gadā 4.ceturksnī bija 6,09 *eiro*. Paredzams, ka ziņošana par 1 vienību aizņems aptuveni 15 minūtes, kas var variēt atkarībā no tirdzniecības vietu skaita konkrētajām komersantam.\*(6,09 eiro x 0,25) x (12 komersanti x 1 reizi)= 1,5225 x 12= 18,27 eiro. |
| 4. | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 31.maijā Veselības ministrijas mājaslapā tika izsludināta informācija par sabiedriskās apspriedes norisi. |
| 2. | Sabiedrības līdzdalība projekta izstrādē | 2016.gada 14.jūnijā Veselības ministrijā notika sabiedriskā apspriede, kurā piedalījās Latvijas Tirgotāju asociācijas un SIA Avalons, RASTA1 pārstāvji. |
| 3. | Sabiedrības līdzdalības rezultāti | Sabiedriskās apspriedes dalībnieki noteikumu projektu konceptuāli atbalstīja. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, institucionālo struktūru un cilvēkresursus. Jaunu institūciju izveide, esošo institūciju likvidācija nav nepieciešama. |
| 3. | Cita informācija | Noteikumu projektā paredzēto pasākumu īstenošanu Veselības inspekcija nodrošinās tai piešķirto valsts budžeta līdzekļu ietvaros. |

*III, IV, V – projekts šo jomu neskar.*

Veselības ministre Anda Čakša

Vīza: Valsts sekretāre Solvita Zvidriņa

18.08.2016. 11:32

1063

J.Dobrijana, 67876100

jekaterina.dobrijana@vm.gov.lv

A.Jurševica, 67876186

anita.jurševica@vm.gov.lv